नगर निगम ने विरोध के बीच दो स्थानों से अतिक्रमण हटाए
इन्फ्रा रिपोर्टर. जोधपुर| नगरनिगम के अतिक्रमण निरोधक दस्ते ने सोमवार को दो जगह पर अतिक्रमण हटाने की कार्रवाई की। उपायुक्त बुधराम मीणा ने बताया कि मंडोर रोड जालम विलास स्थित पद्मावती नगर में एक अतिक्रमी ने अवैध रूप से पट्टियां लगाकर रास्ता बंद कर दिया था। इस संबंध में सूचना मिलने पर प्रभारी दीपक कन्नौजिया और जितेंद्र बोड़ा की अगुवाई में अतिक्रमण निरोधक दस्ता मौके पर पहुंचा और अतिक्रमण हटाया। अतिक्रमी ने विरोध किया तो पुलिस अधिकारियों ने समझाइश कर अवैध निर्माण हटा दिया। इसी तरह शहर के बनाड़ रोड स्थित कुसुम विहार में भी लोगों द्वारा किए गए अवैध निर्माण को ध्वस्त करने की कार्रवाई की गई। कुसुम विहार के करीब 20 मकानों के पीछे आम रास्ते पर लोगों ने शौचालय, रैंप, पानी के हौद बनाकर अतिक्रमण कर लिया था। निगम के दस्ते सभी पक्के अतिक्रमणों को ध्वस्त कर दिया।
hin_Deva hin_Deva